Omnibus Christi fidelibus presentes litteras visuris vel audituris Karolus Neskunngsson, advocatus Finlandensis, ceterique terrarum omnium aduocacie Finlandensis inhabitantes in Domino salutem sempiternam. Et vt firma pax et vera concordia inter honorabiles viros proconsules et consules totamque communitatem civitatis Rewalensis ex parte vna, me, fautores et familiares meos, terras Finlandie, Alandie, Nylandie, Thawistie ceterasque alias terras advocacie Aboensis subiacentes et earum habitatores ex parte altera, perpetuis temporibus et inviolabiliter observetur, promittimus eisdem civitatensibus Rewaliensibus protestando, quod omnes cause et dissensiones, tam majores quam minores, inter strenuum militem dominum Mathiam Kiætilmundzson, condam terrarum Finlandie capitaneum bone memorie, fautores, familiares et subditos suos et honorabiles viros civitatenses predictos, qualitercunque subhorte, debent ex parte mea meorumque et omnium inhabitancium terras advocacie Finlandie penitus esse remisse et sedate, nec ullo unquam tempore per quemque ex parte mea vel terrarum antedictarum inhabitancium ad animum revocando, et specialiter super condempnacione et morte virorum infrascriptorum, videlicet Riisinbergh, Wiibloch, Augustini et Ludovici, qui in civitate Rewaliensi pro excessibus suis satis notoriis, vt verius concepimus, morte …. erant condempnati. Itaque inhabitatores civitatis predicte, ad quemcunque portum terrarum advocacie predicte seu ad portus alios cum eorum navibus et bonis applicuerint, securum habeant accessum manendi, recedendi, vsus et mercimonia eorum excercendi, prout eis visum fuerit expedire, et nequaquam ex parte nostra seu quorumlibet nostrorum impediri, dummodo in preiudicium nostrum vel terrarum prescriptarum inhabitancium, quocunque colore quisito, nichil nociui presumpserint vel gravamen, superaddito quod omnes cujuscunque conditionis, tam amici quam inimici, in confinio portus, portu Revaliensi et redha juxta portum predictum pre nobis, nostris et omnibus quidquam amore nostri facere vel omittere volentibus sospita debeant gaudere libertate. Item si aliqui de nostris pro eorum excessibus Rewalie vel …. te pecuniarum vel bonorum abjudicacione crucientur, prout postulat forma legis civitatis memorate, [et] forte diceretur per aliquorum peruersorum invenciones subdolas, eos fuisse punitos sine causa, hoc defendi potest iuramento advocati Revalie et vnius consulis tantum, legaliter fuisse iudicatum, nulla tamen pacis predicte tranquillitate in hac parte violata. Insuper si nostri seu terrarum antedictarum inhabitatores contra premissa vel aliquod premissorum venerint, quod absit, a tuicione nostra, castrorum et terrarum prescriptarum se eliminantes [= –natos] et profugos senciant eo ipso, nichilominus iuribus, legibus, consuetudinibus et statutis nostris et terrarum nostrarum Finlandie in hiis omnibus obseruatis et integraliter obseruandis. Datum et actum Aboo anno Domini millesimo trecentesimo vicesimo sexto, in octava festi corporis Christi. In cujus rei magis evidens testimonium et robur perpetuum ego Karolus Neskunngsson presentes litteras sigillo meo vna cum sigillis dilecti fratris mei Eringislonis Neskunngsson, terrarum Finlandie, Nylandie, Thawistie et Alandie feci communiri.